Sajószentpéter

Sajószentpéter város Borsod-Abaúj-Zemplén vármegyében, a Kazincbarcikai járásban.

Egyéb belterületi településrésze Dusnokpuszta.

Fekvése 
Miskolctól 13 kilométerre fekszik, nem messze a Sajó és a Bódva találkozásától

A közvetlenül határos települések: észak felől Edelény, északkelet felől Borsodszirák és Ziliz, kelet felől Boldva, délkelet felől Sajóecseg, dél felől Sajóbábony, délnyugat felől Sajókápolna, nyugat felől Alacska, északnyugat felől pedig Berente és Múcsony.

Megközelítése 
Legfontosabb közúti megközelítési útvonala a Miskolc térségétől a bánrévei országhatárig vezető 26-os főút, illetve az abból északi irányban, Edelény-Szendrő-Tornanádaska felé kiágazó 27-es főút. Délnyugati szomszédaival a 2517-es út, Alacskával pedig a 25 129-es számú mellékút köti össze.

A hazai vasútvonalak közül a Miskolc–Bánréve–Ózd-vasútvonal érinti, melynek két megállási pontja is van a határai között. Miskolc felől az első Sajószentpéter-Piactér megállóhely, mely a belterület északkeleti széle közelében helyezkedik el, majd Sajószentpéter vasútállomás következik, mely a városközpont északi részén található; mindkettő közúti elérését csak önkormányzati utak biztosítják.

Története 
Sajószentpétert 1281-ben említik először Szentpéter néven. A település királyi birtok volt, eleinte a diósgyőri, majd a dédesi uradalomhoz tartozott. A huszita harcokban  elpusztult, 1466-tól újra benépesítették. 1886-tól 1950-ig járási székhely is volt, ezt követően azonban központi szerepköre visszafejlődött, mivel azt nagyrészt a szomszédos Kazincbarcika vette át. 1989-ben nyilvánították várossá.

A 17.–18. században több nemes család is birtokolta, többek közt a Rákócziak, Losonczyak. A 19. századtól az ipar vál a gazdaság meghatározó ágazatává: szénbányákat nyitottak, majd egy üveggyár épült.

A második világháború idején a faluban női munkatábor üzemelt. Vezetője Szórád Ferenc korábbi szegedi operaénekes volt. Szórádot 1945-ben 12 év fegyházra ítélte a népbíróság.

A 20. század végén a bányákat és az üveggyárat (1999-ben) is bezárták, a munkanélküliség komoly problémává vált.

Közélete

Polgármesterei
 1990–1994: Samu István (nem ismert)
 1994–1998: Samu István (SZDSZ)
 1998–2002: Samu István (független)
 2002–2006: Samu István (független)
 2006–2010: Dr. Faragó Péter (MSZP)
 2010–2014: Dr. Faragó Péter (MSZP)
 2014–2019: Dr. Faragó Péter (MSZP-DK)
 2019-től: Dr. Faragó Péter (MSZP-DK)

Népesség 
A település népességének változása:

2001-ben a település lakosságának 92%-a magyar, 8%-a cigány nemzetiségűnek vallotta magát.

A 2011-es népszámlálás során a lakosok 87,6%-a magyarnak, 7,9% cigánynak, 0,5% lengyelnek, 0,9% németnek mondta magát (12,3% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 30,2%, református 20,5%, görögkatolikus 4,7%, felekezeten kívüli 18,5% (24,8% nem nyilatkozott).

Látnivalók 

A város ősi településmagja a mai Kálvin tér. Fontosabb épületei:
 A tér legszebb és legjelentősebb épülete a 14. században épült, eredetileg gótikus stílusú, jelenleg reneszánsz és barokkjegyeket is hordozó református templom (Kálvin tér 13.).
 A tér nyugati csücskében (Kálvin tér 43.) áll Lévay József (1825–1918) költő, műfordító, borsodi alispán szülőháza. Az egykori lakóház ma emlékhely. 1927 szeptember 12-én leplezték le a házon ma is látható emléktáblát. Ennek felirata: „Ebben a házban született 1825. november 18-án Lévay József halhatatlan emlékezetű nagy költőnk, a Magyar Tudományos Akadémia tagja, Borsod Vármegye aranytollú főjegyzője és alispánja. Emlékének hálás kegyelettel Sajószentpéter.” Az emlékház hétfőtől péntekig 7–15 óra között tekinthető meg, illetve hétvégén előzetes egyeztetéssel. A látogatás ingyenes.
 Közvetlenül a költő szülőháza mellett áll az egykori kovácsműhely. Ez az utca felé nyitott előterével, két kőoszlopra támaszkodó csehsüvegboltozatával a 18. századi népi építészet szép emléke. A házban ma a helyi Paál László Képzőművész Kör működik.
 A Gedeon család kúriáját (Kálvin tér 2.) feltehetően az 1749-ben nemességet kapott Gedeon Kelemen építtette 1770 körül, késő barokk stílusban. Ma (2011-ben) a Pattantyús-Ábrahám Géza Szakképző Iskolának ad otthont.
 Polgármesteri hivatal (Kálvin tér 4.).

Egyéb látnivalók:
 Tájház
 Római katolikus templom (Kossuth u. 22.)
 Görögkatolikus templom (Vörösmarty u. 12.)
 Szabadtéri bányászmúzeum
 Kilátó
 Lévay József Emlékház
 Pipiske Tanösvény
 Glass Park
 Sajószentpéteri tavak
 Szőlőművelés és borkészítés kiállítás

Híres szülöttei 
 Dr. Csiba László díszpolgár, egykori körzeti orvos
Prof. Dr. Csiba László díszpolgár, az MTA levelező tagja, neurológus professzor, tanszékvezető, Debreceni Egyetem
Dr. Csiba Gábor főorvos, a B.A.Z. Megyei Kórház főigazgatója, Semmelweis-díjas orvos
Prof. Dr. Balogh Ferenc urológus professzor, tanszékvezető (1974-1986), Semmelweis Egyetem
Demeter István római katolikus plébános, pro urbe díjas, festőművész
Tóth Lóránt Zilahy György-díjas fafaragó, Népi Iparművész, Népművészet Ifjú Mestere
 Barczi Pál Munkácsy-díjas grafikus- és festőművész
Borsodi József, születési nevén Klein József, rabbi.
 Feledy Gyula Kossuth-díjas grafikus és festő
 Gaskó István közgazdász
 Grespik László jogász és politikus
 Kopcsik Lajos cukrász Oscar-díjas és Venesz-díjas, Guinness-rekorder
 Koszta János labdarúgó
 Lévay József politikus, költő, az MTA tagja
 Pécsi Sándor kétszeres Kossuth-díjas színművész
 Szegedi Csaba operaénekes
 Tolnay Lajos üzletember, a MAL Zrt. elnöke
 Urbán László közgazdász, országgyűlési képviselő
 Varga István üzletember, nemzeti fejlesztési és gazdasági miniszter a Bajnai-kormányban.
 Szász Kitti freestyle football világbajnok
 Itt született és halt meg Fülep Gábor, Tiszáninneni református püspök

Testvérvárosok 

  Dobsina, Szlovákia (2000)
  Kobiór, Lengyelország (1997)
  Šternberk, Csehország

Jegyzetek

Források 

 Sajószentpéter honlapja
 O Pont - Sajószentpéter
 Linkgyűjtemény Sajószentpéterről
 Önkormányzati Választások Sajószentpéterben

Kapcsolódó szócikkek 
 Lévay József Városi Könyvtár

Borsod-Abaúj-Zemplén megye települései
Borsod vármegye települései
Magyarország városai